REGULAMENTUL DE PUNERE ÎN APLICARE (UE) 2022/1614 AL COMISIEI

din 15 septembrie 2022

de determinare a zonelor de pescuit de adâncime existente și de stabilire a unei liste a zonelor în care există sau este posibil să existe ecosisteme marine vulnerabile

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) 2016/2336 al Parlamentului European și al Consiliului din 14 decembrie 2016 de stabilire a unor condiții specifice privind pescuitul stocurilor de specii de adâncime din Atlanticul de Nord-Est și a unor dispoziții referitoare la pescuitul în apele internaționale din zona Atlanticului de Nord-Est și de abrogare a Regulamentului (CE) nr. 2347/2002 al Consiliului (1), în special articolul 7 alineatul (2) și articolul 9 alineatul (6),

întrucât:

(1) Regulamentul (UE) 2016/2336 urmărește, printre altele, să prevină efectele nocive semnificative ale pescuitului de adâncime asupra ecosistemelor marine vulnerabile (EMV) și să asigure conservarea pe termen lung a stocurilor de pești de adâncime.

(2) În aprilie 2017, Comisia Europeană a lansat o solicitare de date în temeiul articolului 7 alineatul (1) din Regulamentul (UE) 2016/2336. Ca răspuns la această solicitare, statele membre au prezentat evidențe ale sistemelor de monitorizare a navelor (VMS) și alte date relevante și verificabile privind localizarea activităților de pescuit pentru speciile de adâncime ale acestor nave în cursul anilor calendaristici de referință 2009-2011.

(3) În iulie 2017 și pe baza datelor prezentate de statele membre (a se vedea considerentul 2 de mai sus), Comisia a solicitat Consiliului Internațional pentru Explorarea Apelor Maritime (ICES) să emită un aviz pentru a stabili zonele de pescuit de adâncime existente și pentru a identifica o listă a zonelor în care se știe că există sau este posibil să apară ecosisteme marine vulnerabile (EMV).

(4) În iunie (2) și în noiembrie (3) 2018, ICES a informat Comisia că, pentru a-și emite avizul, avea nevoie de date suplimentare privind EMV și VMS. Statele membre au furnizat astfel de date suplimentare Comisiei și ICES în perioada aprilie 2019-decembrie 2020.

(5) În plus, în perioada octombrie 2019-septembrie 2020, ICES a organizat o serie de ateliere cu statele membre și cu părțile interesate pentru a dezvolta un model științific solid privind prezența EMV.

(6) La 5 ianuarie 2021, ICES a emis un aviz (4) în care a stabilit zonele de pescuit de adâncime existente în care se folosesc unelte de pescuit de fund la o adâncime cuprinsă între 400 și 800 de metri și a identificat o listă a zonelor în care există sau este posibil să existe EMV. După ce a analizat o serie de scenarii și opțiuni pentru protejarea EMV, ICES a formulat o recomandare potrivit căreia cea mai eficientă combinație ar fi repertorierea EMV cu un indice de prezență ridicat, mediu și scăzut în pătratele C la o adâncime cuprinsă între 400 și 800 de metri, asigurând totodată faptul că activitățile de pescuit vor fi cât mai puțin perturbate (scenariul 2, opțiunea 1).

(7) La 17 noiembrie 2021, Comisia a solicitat ICES să emită un aviz suplimentar care să conțină coordonatele zonelor de pescuit de adâncime existente și ale listei zonelor de EMV situate numai în apele Uniunii din Atlanticul de Nord-Est. Această solicitare se justifică prin faptul că în avizul ICES din 5 ianuarie 2021 erau incluse și apele Regatului Unit din Atlanticul de Nord-Est.

(8) La 7 februarie 2022, ICES a emis avizul respectiv (5).

(9) Regulamentul (UE) 2016/2336 prevede obligația Comisiei de a adopta acte de punere în aplicare pentru determinarea zonelor de pescuit de adâncime existente și stabilirea listei zonelor în care există sau este posibil să existe EMV, pe baza celor mai bune informații științifice și tehnice disponibile. Aceste informații au fost puse la dispoziția Comisiei abia în februarie 2022.

(10) Pe baza acestor informații, trebuie determinate zonele de pescuit de adâncime existente în apele Uniunii.

(11) Pe aceeași bază, trebuie stabilită lista zonelor în care există sau este posibil să existe EMV în apele Uniunii.

(12) Prezentul regulament de punere în aplicare nu aduce atingere necesității de a stabili măsuri suplimentare de conservare necesare pentru a se conforma dispozițiilor relevante și poziției Comisiei cu privire la respectarea de către statele membre a obligațiilor care le revin în temeiul legislației relevante a Uniunii în domeniul mediului.

(13) Comitetul pentru pescuit și acvacultură nu a emis un aviz în termenul stabilit de președinte,

ADOPTĂ PREZENTUL REGULAMENT:

Articolul 1 Zonele de pescuit de adâncime existente (1) Zonele de pescuit de adâncime existente sunt determinate în conformitate cu coordonatele stabilite în anexa I. (2) Zonele de pescuit de adâncime existente fac obiectul normelor stabilite în Regulamentul (UE) 2016/2336, în special la articolul 8 alineatul (2) și la alineatul (4), în ceea ce privește limitarea autorizațiilor de pescuit și interzicerea pescuitului cu traule de fund la o adâncime mai mare de 800 de metri.

Articolul 2 Lista zonelor în care există sau este posibil să existe ecosisteme marine vulnerabile (EMV) (1) Lista zonelor în care se știe că există sau că este posibil să existe EMV este stabilită în conformitate cu coordonatele prevăzute în anexa II. (2) Zonele în care se știe că există sau că este posibil să existe EMV fac obiectul normelor stabilite în Regulamentul (UE) 2016/2336, în special la articolul 9 alineatul (1) și la alineatul (9), privind aplicarea sa în cazul operațiunilor de pescuit cu unelte de fund la o adâncime de peste 400 de metri și interzicerea pescuitului cu unelte de fund în toate aceste zone desemnate.

Articolul 3 Intrarea în vigoare Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 15 septembrie 2022. Pentru Comisie Președinta Ursula VON DER LEYEN

(1) JO L 354, 23.12.2016, p. 8.

(2) ICES 2018. Advice on locations and likely locations of VMEs in EU waters of the NE Atlantic, and the fishing footprint of 2009–2011 (Consiliere privind locațiile existente și probabile ale EMV în apele UE din Atlanticul de NE și amprenta pescuitului pentru 2009-2011).

(3) ICES 2018. Technical service to aid in the interpretation of ICES advice on locations and likely locations of VMEs in EU waters of the NE Atlantic, and the fishing footprint (Serviciu tehnic de sprijin pentru interpretarea avizului ICES privind locațiile existente și probabile ale EMV în apele UE din Atlanticul de Nord-Est, precum și amprenta pescuitului).

(4) ICES. 2021. EU Request to advise on the list of areas where VMEs are known to occur or are likely to occur and on the existing deep-sea fishing areas (Solicitarea UE de consiliere cu privire la lista zonelor în care există sau este posibil să existe EMV, precum și cu privire la zonele de pescuit de adâncime existente) [ref. (UE) 2016/2336].

(5) ICES. 2022. EU request for a Technical Service to provide data output of the ICES 2021 advice on the deep-sea access regulation (ref. (EU)2016/2336) as coordinates for EU waters area only (Solicitarea UE ca un serviciu tehnic să furnizeze date din avizul ICES 2021 referitor la Regulamentul privind accesul la pescuitul stocurilor de specii de adâncime [ref. (UE) 2016/2336], sub formă de coordonate numai pentru zona apelor UE).